IZVEDBENA UREDBA KOMISIJE (EU) 2022/1252

z dne 19. julija 2022

o spremembi Izvedbene uredbe (EU) 2015/408 zaradi posodobitve seznama kandidatk za zamenjavo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 78(2) Uredbe,

ob upoštevanju naslednjega:

(1) Priloga k Izvedbeni uredbi Komisije (EU) 2015/408 (2) vsebuje seznam aktivnih snovi, ki izpolnjujejo merila iz točke 4 Priloge II k Uredbi (ES) št. 1107/2009, da se štejejo za kandidatke za zamenjavo.

(2) Številne navedene snovi niso več odobrene ali so bile njihove odobritve obnovljene v skladu s členom 20 Uredbe (ES) št. 1107/2009, zaradi česar so bile uvrščene na seznam v delu E Priloge k Izvedbeni uredbi Komisije (EU) št. 540/2011 (3). Njihova uvrstitev v Prilogo k Izvedbeni uredbi (EU) 2015/408 ni več relevantna. Zaradi jasnosti in preglednosti bi jih bilo treba črtati iz te priloge.

(3) Kvizalofop-P (različica kvizalofop-P-tefuril) je odobrena aktivna snov, ki je na seznamu kandidatk za zamenjavo v Prilogi k Izvedbeni uredbi (EU) 2015/408, ker je bila pred tem v skladu z usklajeno razvrstitvijo razvrščena kot strupena za razmnoževanje iz skupine 1B v skladu z Uredbo (ES) št. 1272/2008 Evropskega parlamenta in Sveta (4). Z Uredbo Komisije (EU) 2018/1480 (5) je bila ta razvrstitev posodobljena v strupeno za razmnoževanje iz skupine 2. Zato kvizalofop-P-tefuril ne izpolnjuje več meril za uvrstitev med kandidatke za zamenjavo in bi ga bilo treba črtati iz Priloge k Izvedbeni uredbi (EU) 2015/408.

(4) Izvedbeno uredbo (EU) 2015/408 bi bilo zato treba ustrezno spremeniti.

(5) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloga k Izvedbeni uredbi (EU) 2015/408 se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 19. julija 2022 Za Komisijo predsednica Ursula VON DER LEYEN

(1) UL L 309, 24.11.2009, str. 1.

(2) Izvedbena uredba Komisije (EU) 2015/408 z dne 11. marca 2015 o izvajanju člena 80(7) Uredbe (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter pripravi seznama kandidatk za zamenjavo (UL L 67, 12.3.2015, str. 18).

(3) Izvedbena uredba Komisije (EU) št. 540/2011 z dne 25. maja 2011 o izvajanju Uredbe (ES) št. 1107/2009 Evropskega parlamenta in Sveta glede seznama registriranih aktivnih snovi (UL L 153, 11.6.2011, str. 1).

(4) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

(5) Uredba Komisije (EU) 2018/1480 z dne 4. oktobra 2018 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku ter popravku Uredbe Komisije (EU) 2017/776 (UL L 251, 5.10.2018, str. 1).